KIRJALLINEN KYSYMYS P-3187/00 esittäjä(t): Carlos Costa Neves (PPE-DE) komissiolle. Maidontuotanto Azoreilla.



Virallinen lehti nro 151 E , 22/05/2001 s. 0087 - 0088



KIRJALLINEN KYSYMYS P-3187/00 esittäjä(t): Carlos Costa Neves (PPE-DE) komissiolle (4. lokakuuta 2000) Aihe: Maidontuotanto Azoreilla 1. Portugalin maidontuotanto ylitti markkinavuodeksi 19992000 vahvistetun maitokiintiön noin 63 000 tonnilla. Kiintiö ylitettiin Azorien autonomisella alueella. 2. Azorien autonomisen alueen hallitus on toistuvasti ilmoittanut tuottajille, että unionin lainsäädännössä säädettyjä lisäsummia ei makseta ja että tuottajien on lähdettävä siitä, että heidän viitemääränsä vastaavat markkinavuoden 19992000 tuotantomääriä. 3. Vuoden 2000 elokuussa Portugalin maatalousministeriö neuvoi ostajia, etteivät he toistaiseksi maksaisi mitään lisäsummia eikä alennettuja hintoja tuottajille. 4. Portugalin maatalousministeri ilmoitti 6. syyskuuta 2000, että hallitus neuvottelee EU:n kanssa Azoreilla tuotettua 70 000 maitotonnia koskevista rankaisutoimista luopumisesta. Jos komissio ei myöntyisi siihen, maatalousministerin mukaan hallitus veisi asian tuomioistuimeen ja kehottaa näin ollen maanviljelijöitä jättämään sakot maksamatta, koska mahdollisesti Portugalin valtio maksaisi ne. 5. Komission edustaja ilmoitti seuraavana päivänä, että kyseinen menettely on yhteisön lainsäädännön vastaista ja ettei ole mitään mahdollisuutta kasvattaa Portugalille myönnettyjä kiintiöitä. 6. Ottaen huomioon edellä mainitut ristiriitaiset lausumat ja Portugalin maidontuotantoalan ratkaisemattoman ja sekavan tilanteen ja siitä johtuvan tarpeen löytää myönteinen ratkaisu asiaan, voiko komissio selvittää tämän asian viipymättä? Franz Fischlerin komission puolesta antama vastaus (8. marraskuuta 2000) 1. ja 4. Komission käytettävissä olevat tiedot ovat oleellisilta osiltaan yhdenmukaiset arvoisan parlamentin jäsenen tietojen kanssa. Portugalin viranomaiset vahvistavat kuitenkin vielä kiintiön ylityksen määrän. 5. ja 6. Komissio vahvistaa mainitun ilmoituksen. Itse asiassa maito- ja maitotuotealan lisämaksusta 28 päivänä joulukuuta 1992 annetun neuvoston asetuksen (ETY) N:o 3950/92(1) mukaisesti lisämaksu aiheutuu automaattisesti kaikille tuottajille, kun niiden yhdelle vuodelle määriteltyjen toimitusten määrät ylittävät neuvoston kutakin jäsenvaltiota kohti vahvistamat kansalliset viitemäärät (kiintiöt). Käyttämättä jääneiden kiintiöiden uudelleenjakaminen toisille tuottajille on kuitenkin mahdollista ja se vähennetään yksittäisen tuottajan ylityksestä. Kaikkien näiden säännösten soveltaminen kuuluu kansalliseen toimivaltaan ja lainsäädännön tiukka noudattaminen kaikissa jäsenvaltioissa on oleellisen tärkeää maitotuotealan yhteisen markkinajärjestelyn tasapainolle. Jäsenvaltio aiheuttaa rikkomuksen, jos se ei valvo, että maksu peritään takaisin kiintiönsä ylittäneiltä tuottajilta, kiintiöiden uudelleen jakamiset mahdollisesti huomioon ottaen. Komissiolla ei ole valtaa muuttaa näitä kiintiöitä eikä maksuun sovellettavia yleisiä sääntöjä. Sen sijaan sen on valvottava, että niitä noudatetaan, ja se on jo avannut niitä jäsenvaltioita koskevat rikkomismenettelyt, jotka eivät ole joko noudattaneet lainsäädäntöä tai jotka eivät ole olleet riittävän nopeita niiden soveltamisessa. Sen vuoksi Portugalin viranomaisten on toimittava kiireellisesti noudattaakseen lainsäädäntöä. Lisäksi Portugalin viranomaiset ovat kiinnittäneet komission huomion mahdollisiin toimenpiteisiin, jotka ovat omiaan korjaamaan Azorien maidontuotantoa koskevia ongelmia, joita voitaisiin tarkastella EY:n perustamissopimuksen 299 artiklan (entinen 227 artikla) 2 kohdan kannalta. Tämä mahdollisuus on edelleen komission jatkuvan tarkastelun alaisena. (1) EYVL L 405, 31.12.1992.